《长至忆天衣旧游寄王状元》
宋代·喻良能

去年连辔到朝阳，红日初添一线长。
八俊偶同人已羡，四难俱得计真良。
浇肠竹叶惊深碧，插鬓梅花咤浅黄。
回首只今深似梦，云山烟水正相望。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。